आईपीएलको शीर्षस्थानमा दिल्ली
पन्जाब किंग्समाथि आइतबार ७ विकेटको जित हात पारेपछि दिल्ली क्यापिटल्स इन्डियन प्रिमियर लिग (आईपीएल) क्रिकेटको शीर्षस्थानमा उक्लेको छ । आठ खेलमा दिल्लीको यो छैटौं जित हो र टोलीले समान १० अंक बोकेको चेन्नई सुपर किंग्स र रोयल च्यालेजर्स बेंग्लोरलाई २ अंकले पछाडि पारेको हो ।
अहमदाबाद — पन्जाब किंग्समाथि आइतबार ७ विकेटको जित हात पारेपछि दिल्ली क्यापिटल्स इन्डियन प्रिमियर लिग (आईपीएल) क्रिकेटको शीर्षस्थानमा उक्लेको छ । आठ खेलमा दिल्लीको यो छैटौं जित हो र टोलीले समान १० अंक बोकेको चेन्नई सुपर किंग्स र रोयल च्यालेजर्स बेंग्लोरलाई २ अंकले पछाडि पारेको हो ।पहिला ब्याटिङ गरेको पन्जाबले कप्तान मयंक अग्रवालको अविजित ९९ रनमा ६ विकेट गुमाई १ सय ६६ रन बनाएको थियो । दिल्लीले १४ बल अगाडि लक्ष्य पूरा गरेको हो । सिमरन हेटमायरले १८ औं ओभरको दोस्रो र तेस्रो बलमा रिले मेरेडिथलाई छक्का र चौथो बलमा चौका प्रहार गरे । त्यसपछिका दुई लगातार बल मेरेडिथले वाइड फाल्न पुगेपछि दिल्ली विजयी लक्ष्य पूरा गरेको थियो ।हेटमायर ४ बलमा १६ रन बनाई अविजित रहे । ब्याटिङका मुख्य नायक भने शिखर धवन थिए । उनी ४७ बल खेली ६९ रन बनाई अविजित रहे । यस सिजनको आईपीएलमा सर्वाधिक रन बनाउने सूचीमा केएल राहुललाई उछिनेका धवनले ६ चौका र २ छक्का प्रहार गरे । एपेन्डिक्सका कारण पन्जाबका नियमित कप्तान राहुलले दिल्लीसँगको खेल गुमाए ।धवनले पृथ्वी शसँग पहिलो विकेटमा ६ ओभरभित्र ६३ रन जोडी दिल्लीलाई राम्रो सुरुआत दिलाए । सातौं ओभरको पहिलो बलमा आउट भएका शले २२ बल खेली ३ चौका र ३ छक्का प्रहार गरी ३९ रन बनाए । स्टिभ स्मिथ २४ र ऋषभ पन्त १४ रनमा आउट भए । यसअघि अग्रवालले पन्जाबबाट ५८ बल खेली ८ चौका र ४ छक्का प्रहार गरेका थिए । प्राभसिमरन सिंह १२, क्रिस गेल १३ र डेविड मालनले २६ रन बनाए । दिल्लीबाट कागिसो राबाडाले ४ ओभरमा ३६ रन खर्चेर ३ विकेट लिए । अभेष खान र अक्षर पटेलले १–१ विकेट लिए । पटेलले ४ ओभरमा २१ रनमात्र खर्चेका थिए ।